**Hallituksen esitys eduskunnalle kumppanuudesta ja kehityksestä Euroopan unionin ja sen jäsenvaltioiden sekä Afganistanin islamilaisen tasavallan välillä tehdyn yhteistyösopimuksen hyväksymiseksi ja voimaansaattamiseksi**

# ESITYKSEN PÄÄASIALLINEN SISÄLTÖ

Esityksessä ehdotetaan, että eduskunta hyväksyisi kumppanuudesta ja kehityksestä Euroopan unionin ja sen jäsenvaltioiden sekä Afganistanin islamilaisen tasavallan välillä helmikuussa 2017 tehdyn yhteistyösopimuksen sekä lain, jolla saatetaan voimaan sopimuksen lainsäädännön alaan kuuluvat määräykset.

Sopimus on yhteistyösopimus, jossa sovitaan yhteistyöstä muun muassa kaupan, talouskehityksen, kehitysyhteistyön sekä demokratian, ihmisoikeuksien ja hyvän hallinnon aloilla. Sopimus sisältää myös Euroopan unionin ulkopolitiikan kannalta keskeisiä velvoitteita, muun muassa yleiset sitoumukset ihmisoikeuksista, demokratian periaatteista ja oikeusvaltioperiaatteen kunnioittamisesta, joukkotuhoaseiden leviämisen estämisestä ja terrorismin torjunnasta.

Afganistanin kanssa tehty kumppanuutta ja kehitystä koskeva yhteistyösopimus on luonteeltaan sekasopimus, joka sisältää sekä jäsenvaltioiden että Euroopan unionin toimivaltaan kuuluvia määräyksiä. Sopimus tulee voimaan sitä päivää seuraavan toisen kuukauden ensimmäisenä päivänä, jona osapuolet ovat ilmoittaneet toisilleen voimaantuloa edellyttävien sisäisten oikeudellisten menettelyjen saattamisesta päätökseen.

Esitys sisältää ehdotuksen sopimuksen voimaansaattamista koskevaksi laiksi. Laki on tarkoitettu tulemaan voimaan valtioneuvoston asetuksella säädettävänä ajankohtana samaan aikaan kuin sopimus tulee voimaan.

SISÄLLYS

[ESITYKSEN PÄÄASIALLINEN SISÄLTÖ 1](#_Toc509397909)

[1 JOHDANTO 3](#_Toc509397910)

[2 NYKYTILA 3](#_Toc509397911)

[2.1. EUROOPAN UNIONIN JA AFGANISTANIN VÄLISET SOPIMUS- JA KAUPPASUHTEET 3](#_Toc509397912)

[2.2. SUOMEN JA AFGANISTANIN VÄLISET SOPIMUS- JA KAUPPASUHTEET 3](#_Toc509397913)

[2.3. NYKYTILAN ARVIOINTI 4](#_Toc509397914)

[3 ESITYKSEN TAVOITTEET JA KESKEISET EHDOTUKSET 4](#_Toc509397915)

[4 ESITYKSEN VAIKUTUKSET 4](#_Toc509397916)

[4.1. TALOUDELLISET VAIKUTUKSET 4](#_Toc509397917)

[4.2. VAIKUTUKSET VIRANOMAISTEN TOIMINTAAN 5](#_Toc509397918)

[4.3. YMPÄRISTÖVAIKUTUKSET 5](#_Toc509397919)

[4.4. YHTEISKUNNALLISET VAIKUTUKSET 5](#_Toc509397920)

[5.1. ASIAN VALMISTELU EUROOPAN UNIONISSA 5](#_Toc509397921)

[5.2. ASIAN KANSALLINEN VALMISTELU 6](#_Toc509397922)

[1. SOPIMUKSEN SISÄLTÖ JA SEN SUHDE SUOMEN LAINSÄÄDÄNTÖÖN 6](#_Toc509397923)

[I OSASTO: LUONNE JA SOVELTAMISALA 6](#_Toc509397924)

[II OSASTO: POLIITTINEN YHTEISTYÖ 6](#_Toc509397925)

[III OSASTO: KEHITYSYHTEISTYÖ 7](#_Toc509397926)

[IV OSASTO: KAUPPAAN JA INVESTOINTEIHIN LIITTYVÄ YHTEISTYÖ 8](#_Toc509397927)

[V OSASTO: YHTEISTYÖ OIKEUS- JA SISÄASIOISSA 9](#_Toc509397928)

[VI OSASTO: ALAKOHTAINEN YHTEISTYÖ 10](#_Toc509397929)

[VII OSASTO: ALUEELLINEN YHTEISTYÖ 11](#_Toc509397930)

[VIII OSASTO: INSTITUTIONAALINEN KEHYS 11](#_Toc509397931)

[IX OSASTO: LOPPUMÄÄRÄYKSET 11](#_Toc509397932)

[2. LAKIEHDOTUKSEN PERUSTELUT 12](#_Toc509397933)

[3. VOIMAANTULO 13](#_Toc509397934)

[4. EDUSKUNNAN SUOSTUMUKSEN TARPEELLISUUS JA KÄSITTELYJÄRJESTYS 13](#_Toc509397935)

[4.1. EDUSKUNNAN SUOSTUMUKSEN TARPEELLISUUS 13](#_Toc509397936)

[4.2. KÄSITTELYJÄRJESTYS 15](#_Toc509397937)

[*Lakiehdotus* 15](#_Toc509397938)

[*Sopimusteksti* 16](#_Toc509397939)

**YLEISPERUSTELUT**

## **JOHDANTO**

Euroopan unionin (EU) neuvosto antoi tammikuussa 2011 komissiolle ja EU:n yhteisen ulko- ja turvallisuuspolitiikan korkealle edustajalle neuvotteluohjeet kumppanuutta ja kehitystä koskevan yhteistyösopimuksen (Cooperation Agreement on Partnership and Development, CAPD, jäljempänä myös ”yhteistyösopimus”) neuvottelemiseksi Afganistanin kanssa. EU:n ja Afganistanin yhteistyösopimus on osa EU:n pitkäaikaista tukea Afganistanille ja päivittää vuonna 2005 yhteistyöstä annettua yhteistä julistusta (Joint Declaration) sekä vuonna 2009 laadittua Afganistania ja Pakistania koskevaa toimintaohjelmaa (EU Action Plan on Afghanistan and Pakistan).

Yhteistyösopimus antaa sitoumuksen EU:n ja Afganistanin väliselle yhteistyölle yleisellä tasolla. Samantyyppisiä kahdenvälisiä sopimuksia Afganistanin kanssa ovat jo solmineet mm. Yhdysvallat ja Intia. Afganistan tarvitsee edelleen sekä sotilaallista tukea, kehitysyhteistyötä että siviilikriisinhallintaa, ja kansainvälinen yhteisö, ml. Suomi, on viimeksi vuonna 2016 kansainvälisissä huippukokouksissa (NATO/Varsova, EU/Bryssel) sitoutunut Afganistanin pitkäjänteiseen ja kokonaisvaltaiseen tukemiseen. Myös Afganistanin talouden ja kaupan tukeminen edellyttää kansainvälisiä tukitoimia.

Kumppanuutta ja kehitystä koskeva yhteistyösopimus on ensimmäinen EU:n ja Afganistanin välinen sopimussuhde ja se muodostaa oikeudellisen kehyksen EU:n ja Afganistanin vuodesta 2001 kehittyneelle yhteistyölle. Yhteistyösopimus muodostaa perustan EU:n ja Afganistanin suhteille seuraavien kymmenen vuoden aikana ja sitä voidaan jatkaa ilman eri toimenpiteitä viidellä vuodella.

Sopimus käsittelee EU:n ja Afganistanin välisen yhteistyön muotoja yleisesti. Sopimuksen velvoitettavuus ei juuri mene yhteistyövelvoitetta pidemmälle; yhteistyösopimus on sisällöltään hyvin lähellä perinteistä kumppanuussopimusta. Siinä otetaan huomioon periaatteet ja edellytykset, joihin EU:n ja Afganistanin tuleva kumppanuus perustuu (I ja II osasto). Lisäksi se sisältää olennaisia osia koskevat lausekkeet ihmisoikeuksista ja joukkotuhoaseiden leviämisen estämisestä ja antaa mahdollisuuden yhteistyöhön monilla eri aloilla kuten kehitysyhteistyö (III osasto), kauppa ja investoinnit (IV osasto) sekä oikeus ja oikeusvaltio (V osasto). Yhteistyösopimukseen sisältyy myös lukuja tiettyjen alojen alakohtaisesta yhteistyöstä (VI osasto).

## **NYKYTILA**

### **EUROOPAN UNIONIN JA AFGANISTANIN VÄLISET SOPIMUS- JA KAUPPASUHTEET**

EU:n uusin Afganistan-strategia tuli voimaan lokakuussa 2017. Se keskittyy neljään prioriteettialaan: 1) rauhan, vakauden ja alueellisen turvallisuuden edistäminen, 2) demokratian, oikeusvaltioperiaatteen ja ihmisoikeuksien lujittaminen sekä hyvän hallintotavan ja naisten voimaannuttamisen edistäminen, 3) taloudellisen ja inhimillisen kehityksen tukeminen ja 4) muuttoliikkeeseen liittyvien haasteiden ratkaiseminen.

EU:n kokonaistuki Afganistanille on noin 1 miljardia euroa vuodessa ja Afganistan on suurin EU:n avun vastaanottajamaa. Kehitysyhteistyön prioriteettialueet ovat maatalous, terveys ja ravinto, turvallisuusreformi ja oikeusvaltiokehitys sekä demokratia ja tilivelvollisuus.

EU oli vuonna 2016 Afganistanin kolmanneksitoista suurin kauppakumppani. Afganistanin viennin arvo EU:n alueelle oli vuonna 2016 noin 25 miljoonaa euroa ja EU:n viennin arvo Afganistaniin noin 269 miljoonaa euroa. Afganistanille tuonti Euroopan markkinoille on verovapaata Everything But Arms (EBA) -järjestelyn mukaisesti.

### **SUOMEN JA AFGANISTANIN VÄLISET SOPIMUS- JA KAUPPASUHTEET**

Suomen Afganistan-politiikka perustuu kokonaisvaltaiseen lähestymistapaan, joka yhdistää poliittisen vaikuttamisen, kahdenväliset suhteet, kehitysyhteistyön sekä sotilaallisen ja siviilikriisinhallinnan. Suomen ja Afganistanin väliset poliittiset suhteet ovat hyvät. Diplomaattisuhteet solmittiin vuonna 1956, mutta maiden välinen ystävyyssopimus on tehty jo vuonna 1928 ja se tuli voimaan 15 päivänä joulukuuta 1930 (SopS 29/1930).

Suomi ja Afganistan tekivät vuonna 2013 kahdenvälisen kumppanuussopimuksen, joka tuli voimaan 1 päivänä heinäkuuta 2014 (SopS 64/2014). Sopimus on voimassa vuoteen 2024 saakka. Sopimuksessa sitoudutaan pitkäaikaiseen poliittiseen kumppanuuteen. Tarkempi politiikka määritellään kulloinkin voimassa olevassa valtioneuvoston eduskunnalle antamasta selonteosta, jossa määritellään Suomen kokonaistuki Afganistanille. Lisäksi Suomen ja Afganistanin hallitusten välinen turvapaikanhakijoiden palautuksia ja takaisinottoa koskeva yhteistyöpöytäkirja allekirjoitettiin Brysselissä lokakuussa 2016. Suomen ja Afganistanin väliset poliittiset konsultaatiot järjestetään joka toinen vuosi.

Suomen taloudelliset suhteet Afganistanin kanssa ovat pysyneet vaatimattomina. Suomalaisilla yrityksillä arvioidaan olevan parhaat mahdollisuudet päästä Afganistanin markkinoille osallistumalla kehitysyhteistyöhankkeisiin liittyviin kansainvälisiin tarjouskilpailuihin. Vuonna 2016 tuonnin arvo Afganistanista oli noin 3,4 miljoonaa euroa ja viennin arvo Suomesta noin 1,4 miljoonaa euroa. Suurin yksittäinen kauppavaihdon tuote ovat afgaaniturkikset, joita tuodaan Suomeen huutokaupattavaksi. Afganistan–Suomi-kauppayhdistys perustettiin vuonna 2014 tarkoituksena edistää kaupallisia yhteyksiä. Suomalaiset yritykset eivät tähän mennessä ole osallistuneet Afganistaniin liittyviin kansainvälisten järjestöjen hankintoihin. Tämänkaltaiset kaupalliset yhteydet ovat kuitenkin mahdollista, ja toimintaa pyritään kehittämään ulkoministeriön toimesta. Toistaiseksi ainoa konkreettinen taloudellisiin ulkosuhteisiin liittyvä Suomen kehitysyhteistyövaroista tukema hanke on Geologian Tutkimuskeskuksen toteuttama projekti, jonka yhteydessä on pyritty lisäämään Suomen kaivannaisosaamisen tunnettavuutta.

### **NYKYTILAN ARVIOINTI**

Afganistan on yksi maailman köyhimmistä maista, mutta kehittyessään sillä on myös suurta kaupallista potentiaalia. Afganistanin talouskasvu vuonna 2017 oli noin 2,5 prosenttia. Kasvun ennakoidaan jatkuvan samalla tasolla myös tulevaisuudessa. Afganistanin strateginen sijainti Aasian keskustassa antaa sille hyvät mahdollisuudet ulkomaankauppaan. Erityisesti luonnonvarat tulevat jatkossa olemaan keskeisessä asemassa. Afganistanilla on todettu olevan mittavat mineraalivarat, joilla voisi oikein hyödynnettynä olla merkittäviä taloudellisia vaikutuksia. Afganistan voi sijaintinsa puolesta toimia myös energiakuljetusten kauttakulkumaana luonnonvaroistaan rikkaasta Keski-Aasiasta Intian valtamerelle.

Tällä hetkellä EU:n ja Afganistanin välinen kauppa on vielä pientä johtuen viime vuosikymmenien konfliktista, mutta Afganistanin turvallisuustilanteen vakautuessa voisi maa nousta nopeasti potentiaaliseksi kauppa- ja investointikohteeksi. Sopimus luo pohjan myös Suomen ja Afganistanin välisen yhteistyön laajentamiselle ja mahdollisesti maidemme välisen kaupan lisäämiselle.

## **ESITYKSEN TAVOITTEET JA KESKEISET EHDOTUKSET**

Sopimuksen tavoitteena on edistää EU:n ja Afganistanin yhteistyötä laaja-alaisesti ja siinä käsitellään useita yhteistyöaloja suhteellisen yleisellä tasolla. Sopimuksen määräykset kattavat yhteistyön liittyen muun muassa ihmisoikeuksiin, demokratiaan, kehitysyhteistyöhön, kauppaan ja investointeihin, rauhaan ja turvallisuuteen, kansainväliseen rauhaan sekä sukupuolten väliseen tasa-arvoon.

Sopimus määrää yhteisesti sovittuina ajankohtina kokoontuvan korkean tason sekakomitean perustamisesta. Sen tehtävänä on varmistaa sopimuksen moitteeton toiminta ja täytäntöönpano.

Esityksen tavoitteena on hankkia eduskunnan hyväksyminen sopimukselle. Esitys sisältää myös ehdotuksen niin sanotuksi blankettilaiksi, jolla saatetaan voimaan sopimuksen lainsäädännön alaan kuuluvat määräykset.

## **ESITYKSEN VAIKUTUKSET**

### **TALOUDELLISET VAIKUTUKSET**

Sopimuksella ei ole suoranaisia budjettivaikutuksia Suomeen, mutta sillä arvioidaan olevan myönteisiä vaikutuksia sekä EU:n ja Afganistanin että Suomen ja Afganistanin välisille suhteille ja taloudelliselle yhteistyölle. EU:n ja Afganistanin yhteistyösopimuksen tavoitteena on lähentää niin poliittista kuin kaupallista yhteistyötä osapuolten välillä. Voimaan tullessaan sopimus tiivistää EU:n ja Afganistanin yhteistyötä laaja-alaisesti. Suomelle myönteiset mahdolliset vaikutukset tulevat näkymään pidemmällä aikavälillä.

### **VAIKUTUKSET VIRANOMAISTEN TOIMINTAAN**

Sopimuksella ei ole suoria vaikutuksia viranomaisten toimintaan. Sopimuksella perustetaan sekakomiteasta koostuva institutionaalinen kehys (VIII osasto, Institutionaalinen kehys, 49 artikla). Sekakomitea voi perustaa erityiskomiteoita tai työryhmiä avustamaan sitä sen tehtävien suorittamisessa. Näistä johtuvat tehtävät voidaan hoitaa tavanomaisen käytännön edellyttämällä tavalla nykyisellä henkilökunnalla.

### **YMPÄRISTÖVAIKUTUKSET**

Sopimuksella ei ole välittömiä ympäristövaikutuksia, mutta siinä sovitaan osapuolten välisestä yhteistyöstä, jonka tavoitteena on auttaa Afganistania saavuttamaan ympäristönsuojelun korkea taso ja edistää luonnonvarojen, biodiversiteetin ja vesivarojen säilyttämistä ja kestävää hallintaa. Lisäksi osapuolet sitoutuvat kestävän kehityksen edistämiseen kaikilla osa-alueilla ja edistävät monenvälisten ympäristö- ja ilmastonmuutosalan sopimusten ratifiointia ja noudattamista. Ilmastonmuutos otetaan myös järjestelmällisesti huomioon kehitysyhteistyön kaikilla alueilla.

### **YHTEISKUNNALLISET VAIKUTUKSET**

Sopimuksella pyritään edistämään osapuolten välistä poliittista vuoropuhelua ja parantamaan yhteistyömahdollisuuksia yhdessä sovittujen arvojen pohjalta. Pyrkimyksenä on edistää osapuolten välistä yhteistyötä useilla eri aloilla ja saada aikaan myönteisiä yhteiskunnallisia vaikutuksia erityisesti Afganistanissa. Sopimuksessa osapuolet sitoutuvat yhteisiin periaatteisiin demokratian ja ihmisoikeuksien edistämiseksi. Sopimuksella voidaan arvioida olevan myönteistä merkitystä hyvän hallinnon, demokratian, kansalaisyhteiskunnan ja kansantalouden vahvistumiselle Afganistanissa.

1. **ASIAN VALMISTELU**

### **ASIAN VALMISTELU EUROOPAN UNIONISSA**

Euroopan unionin neuvosto antoi 14 päivänä tammikuuta 2011 komissiolle ja EU:n yhteisen ulko- ja turvallisuuspolitiikan korkealle edustajalle neuvotteluohjeet yhteistyösopimuksen neuvottelemiseksi Afganistanin kanssa. Sopimuksen neuvottelumandaatista päätettiin EU:n ulkoasiainneuvostossa marraskuussa 2011 ja neuvotteluiden aloittaminen julkistettiin virallisesti Bonnin kansainvälisessä Afganistan-konferenssissa joulukuussa 2011. Yhteistyösopimusneuvottelut saatiin päätökseen huhtikuussa 2015 Brysselissä pidetyn neljännen neuvottelukierroksen jälkeen.

Unionin ulkoasioiden ja turvallisuuspolitiikan korkea edustaja ja komissio esittivät neuvostolle tammikuussa 2016 yhteisen ehdotuksen neuvoston päätökseksi Euroopan unionin ja Afganistanin välisen yhteistyösopimuksen allekirjoittamisesta (pelkästään EU:ta koskeva sopimus). EU:n jäsenvaltiot olivat yhtä mieltä sopimuksen sisällöstä, mutta ilmaisivat yksimielisesti kannattavansa väliaikaisesti sovellettavaa sekamuotoista sopimusta. Tämä näkemys vahvistettiin virallisesti Coreper-käsittelyssä syyskuussa 2016. Sen myötä komissiota ja korkeaa edustajaa pyydettiin tarkistamaan ehdotus asianmukaisesti, jotta sopimuksen sekamuotoinen luonne ja sen väliaikainen soveltaminen voidaan ottaa huomioon. Komissio ja korkea edustaja antoivat tarkistetun ehdotuksen neuvostolle syyskuussa 2016. Neuvosto hyväksyi 15 päivänä helmikuuta 2017 sopimuksen allekirjoittamista unionin puolesta ja väliaikaista soveltamista koskevan päätöksen. EU:n korkea edustaja ja Afganistanin valtiovarainministeri allekirjoittivat sopimuksen 18 päivänä helmikuuta 2017. Sopimuksen väliaikainen soveltaminen alkoi 1 päivänä joulukuuta 2017.

### **ASIAN KANSALLINEN VALMISTELU**

Ulkoministeriö on valmistellut asiaa yhteistyössä muiden sektoriministeriöiden kanssa. Sopimusneuvotteluja ja sopimustekstiä on käsitelty kauppapoliittisessa jaostossa ja ulkosuhdejaostossa. Valtioneuvosto antoi eduskunnalle selvityksen sopimuksen neuvotteluvaltuutuksesta marraskuussa 2011 E-kirjeellä (E 89/2011 vp). Tämän jälkeen eduskuntaa on tiedotettu heinäkuussa 2012 annetulla U-kirjelmällä (U 47/2012 vp) ja tammikuussa 2017 annetulla U-jatkokirjeellä (UJ 2/2017 vp).

Hallituksen esitys on valmisteltu ulkoasiainministeriössä. Hallituksen esityksestä on pyydetty lausunnot…

**YKSITYISKOHTAISET PERUSTELUT**

## **SOPIMUKSEN SISÄLTÖ JA SEN SUHDE SUOMEN LAINSÄÄDÄNTÖÖN**

**Johdanto.** Sopimuksen johdannossa vahvistetaan osapuolten sitoutuminen kansainvälisen oikeuden yleisiin periaatteisiin, YK:n peruskirjan, kansainvälisten yleissopimusten ja YK:n turvallisuusneuvoston päätöslauselmien päämääriin ja periaatteisiin. Lisäksi vahvistetaan pyrkimykset vahvistaa osapuolten välistä dialogia, jonka tavoitteena on Afganistanin ja alueen vakauden tukeminen, vakaan ja demokraattisen poliittisen ympäristön edistäminen, Afganistanin integroiminen maailmantalouteen, kehitysyhteistyön tukeminen, kaupan ja investointien molemminpuolinen vahvistaminen sekä yhteinen vastaaminen globaaleihin haasteisiin. Osapuolet myös tunnustavat terrorismin uhkan yhteiselle turvallisuudelle, ilmaisevat sitoutumisensa kestävän kehityksen edistämiseen ja korostavat muuttoliikettä koskevan työn tärkeyttä.

### **OSASTO: LUONNE JA SOVELTAMISALA**

**1 artikla.** *Soveltamisala ja tavoitteet.* Artiklassa vahvistetaan, että kumppanuuden tavoitteena on lujittaa vuoropuhelua ja yhteistyötä. Tavoitteena on tukea Afganistanin ja alueen rauhaa ja turvallisuutta, edistää kestävää kehitystä, vakaata ja demokraattista poliittista toimintaympäristöä ja Afganistanin yhdentymistä maailmantalouteen, luoda säännöllinen poliittinen vuoropuhelu, edistää kehitysyhteistyötä ja avun tuloksellisuutta, kehittää osapuolten välistä kauppaa ja investointeja sekä parantaa osapuolten välistä maailmanlaajuisiin haasteisiin liittyvää koordinaatiota. Jotta osapuolet voivat täysimääräisesti hyötyä sopimuksen mukaisesta tiiviistä yhteistyöstä, tulee Afganistanin hallintoelimiä kehittää, luoda parlamentaaristen ja demokraattisten instituutioiden välisiä yhteyksiä ja edistää keskinäistä ymmärtämystä.

**2 artikla.** *Yleiset periaatteet.* Artiklassa vahvistetaan osapuolten sitoutuminen YK:n peruskirjan ja demokratian periaatteiden ja ihmisoikeuksien noudattamiseen sekä oikeusvaltio- ja hyvän hallinnon periaatteiden (ml. korruption torjunta) kunnioittamiseen. Lisäksi tunnustetaan, että Afganistanin kansa on legitiimien demokraattisten hallintoelintensä välityksellä ja Afganistanin perustuslain mukaisesti oikeutettu määrittämään ja ohjaamaan Afganistanin vakauttamis-, kehitys- ja demokratiaprosesseja.

### **OSASTO: POLIITTINEN YHTEISTYÖ**

**3 artikla.** *Poliittinen vuoropuhelu.* Artiklassa määrätään, että osapuolten välillä aloitetaan säännöllinen poliittinen vuoropuhelu, jota voidaan tarvittaessa käydä ministeritasolla. Tavoitteena on lujittaa osapuolten välisiä suhteita, edistää kumppanuuden kehittämistä ja lisätä molemminpuolista ymmärtämystä ja solidaarisuutta.

**A. YHTEISTYÖ IHMISOIKEUKSIEN, SUKUPUOLTEN TASA-ARVON JA KANSALAISYHTEISKUNNAN ALALLA**

**4 artikla.** *Ihmisoikeudet.* Sopimuksen osapuolet sopivat tekevänsä yhteistyötä ihmisoikeuksien edistämiseksi ja suojelemiseksi. Yhteistyöhön voi sisältyä muun muassa ihmisoikeuksia koskevien maakohtaisten toimintasuunnitelmien kehittäminen, alan koulutuksen edistäminen ja ihmisoikeuksiin liittyvien hallintoelimien lujittaminen Afganistanissa.

**5 artikla.** *Sukupuolten tasa-arvo.* Artiklassa vahvistetaan, että osapuolet tekevät yhteistyötä tehostaakseen sukupuolten tasa-arvoon liittyviä toimia sekä tukevat sellaisten strategioiden täytäntöönpanoa, joilla edistetään sukupuolten tasa-arvoa. Tavoitteena on, että naisilla ja miehillä on tasapuoliset osallistumismahdollisuudet talouden, kulttuurin, politiikan ja yhteiskuntaelämän kaikilla aloilla. Yhteistyössä keskitytään erityisesti parantamaan naisten mahdollisuuksia saada käyttöönsä resurssit, joita he tarvitsevat perusoikeuksiensa hyödyntämiseksi täysimääräisesti. Lisäksi osapuolet varmistavat, että sukupuolten tasa-arvoa koskevat kysymykset sisällytetään asianmukaisesti kaikkiin kehittämisstrategioihin, -politiikkatoimiin ja -ohjelmiin.

**6 artikla.** *Kansalaisyhteiskunta.* Artiklassa osapuolet tunnustavat järjestäytyneen kansalaisyhteiskunnan roolin sopimuksen mukaisessa yhteistyössä. Osapuolet pyrkivät edistämään kansalaisyhteiskunnan roolia, jotta sitä voidaan kuulla kansallisessa päätöksenteossa, se voi saada tietoja ja osallistua kehitysprosesseihin ja yhteistyöohjelmiin sekä saada rahoitustukea.

**B. RAUHANRAKENTAMINEN**

**7 artikla.** *Rauhaa rakentavat politiikat sekä konfliktien ehkäiseminen ja ratkaiseminen.* Artiklassa osapuolet sitoutuvat Afganistanin johtamiin ponnisteluihin kohti rauhaa ja sovintoa. Lisäksi ne tunnustavat, että rauhanprosessin onnistumisen edellytyksenä on Afganistanin kansan ja hallintoelinten omavastuullisuus ja kansainvälisen yhteisön vahva tuki. Osapuolet myös sitoutuvat edistämään vuoropuhelua alueen maiden keskuudessa, jotta ne voisivat osallistua täysimääräisesti rauhanprosessin tukemiseen ja helpottamiseen sekä vahvistavat naisten merkittävän aseman konfliktien ratkaisemisessa ja rauhanrakentamisessa.

**C. KANSAINVÄLISEN TURVALLISUUDEN TUKEMINEN**

**8 artikla.** *Yhteistyö Rooman perussäännön osalta.* Artiklassa osapuolet katsovat, että vakavimpia rikoksia käsitellään ensin toteuttamalla toimenpiteitä kansallisella tasolla yhteistyössä kansainvälisen rikostuomioistuimen ICC:n kanssa. Osapuolet myös sopivat tekevänsä yhteistyötä edistääkseen yleismaailmallista liittymistä Rooman perussääntöön.

**9 artikla.***Joukkotuhoaseiden leviämisen ja kemiallisten, biologisten sekä säteily- ja ydinriskien torjuminen*. Artiklassa osapuolet katsovat, että joukkotuhoaseiden ja niiden maaliinsaattamisjärjestelmien leviäminen on yksi vakavimmista kansainvälisen vakauden ja turvallisuuden uhkatekijöistä. Osapuolet sopivat tekevänsä yhteistyötä joukkotuhoaseiden ja niiden maaliinsaattamisjärjestelmien leviämisen torjumiseksi ja niitä koskevien kansainvälisten sopimusten täytäntöönpanon edistämiseksi. Yhteistyötä tehdään niin ikään tehokkaan kansallisen vientivalvonnan perustamiseksi joukkotuhoaseisiin liittyvien tavaroiden leviämisen estämiseksi ja niiden viennin ja kauttakuljetuksen valvomista varten.

**10 artikla.** *Pienaseet ja kevyet aseet sekä muut tavanomaiset aseet.* Osapuolet tunnustavat, että pienaseisiin ja kevyisiin aseisiin ja niihin käytettäviin ampumatarvikkeisiin liittyvät laittomuudet ja huono hallinnointi ovat vakava uhka rauhalle ja kansainväliselle turvallisuudelle. Osapuolet sopivat panevansa täytäntöön velvoitteensa pienaseiden ja kevyiden aseiden sekä niissä käytettävien ampumatarvikkeiden laittoman kaupan torjumiseksi. Lisäksi osapuolet sitoutuvat tekemään yhteistyötä ja varmistamaan tavanomaisten aseiden kansainvälisen kaupan sääntelemistä sekä laittoman asekaupan ehkäisemistä koskevien toimiensa koordinoimisen ja synergian.

**11 artikla.** *Terrorismin torjunta.* Osapuolet pyrkivät torjumaan terrorismia sen kaikissa muodoissa oikeusvaltioperiaatetta ja kansainvälistä oikeutta noudattaen ja työskentelemään ääri-ideologioiden leviämisen ja erityisesti nuorten radikalisoitumisen estämiseksi. Lisäksi osapuolet sopivat tekevänsä yhteistyötä terrorismin torjuntaan liittyvissä asioissa ja vaihtamaan tietoja kaikista merkityksellisistä seikoista.

### **OSASTO: KEHITYSYHTEISTYÖ**

**12 artikla.** *Kehitysyhteistyö.* Keskeisenä tavoitteena on saavuttaa köyhyyden poistaminen, kestävä kehitys ja yhdentyminen maailmantalouteen. Osapuolet tunnustavat, että niiden yhteistyö on tärkeää Afganistanin kehityshaasteisiin vastaamiseksi, ja että institutionaalisten rakenteiden kehittämisen on siinä olennaisessa osassa. Yhteistyössä otetaan huomioon Afganistanin sosioekonomiset kehittämisstrategiat ja -ohjelmat ja muut toimenpiteet, joista on sovittu Afganistanin kehitystä käsitelleissä kansainvälisissä konferensseissa. Osapuolet pyrkivät kehitysyhteistyön avulla vahvistamaan Afganistanin hallintoelimiä ja luomaan edellytykset kestävälle kehitykselle ja pitkän aikavälin taloudelliselle kasvulle. Osapuolet vahvistavat tavoitteen saavuttaa vuosituhannen kehitystavoitteet sellaisina kuin Afganistan on ne hyväksynyt. Osapuolet myös sopivat kehitysavun rauhanrakentamispotentiaalin maksimoimisesta. Ihmisoikeudet, sukupuolikysymykset, demokratia, hyvä hallintotapa, ympäristön kestävyys, ilmastonmuutos, terveys, instituutioiden kehittäminen ja valmiuksien parantaminen, korruption vastaiset toimenpiteet, huumausaineiden torjunta ja avun tuloksellisuus otetaan järjestelmällisesti huomioon kaikilla kehitysyhteistyön aloilla. Taloudellinen yhteistyö toteutetaan siten, että suojellaan heikoimmassa asemassa olevien yhteiskunnan jäsenten etuja. Osapuolet sitoutuvat vaihtamaan näkemyksiä ja tekemään yhteistyötä kaikilla asiaan liittyvillä alueellisen ja kansainvälisen tason foorumeilla ja järjestöissä, jotta voitaisiin parantaa kehitysyhteistyön työnjakoa ja avun vaikuttavuutta kentällä.

### **OSASTO: KAUPPAAN JA INVESTOINTEIHIN LIITTYVÄ YHTEISTYÖ**

**13 artikla.** *Yhteistyö kaupan alalla.* Osapuolet aloittavat kahdenvälistä ja monenvälistä kauppaa koskevan vuoropuhelun lujittaakseen kahdenvälisiä kauppasuhteitaan ja kehittääkseen monenvälistä kauppajärjestelmää. Osapuolet sitoutuvat kehittämään ja monipuolistamaan keskinäistä kauppaansa molemminpuolisen edun mukaisesti ja tunnustavat kaupan keskeisen merkityksen kehitykselle sekä tullietuusjärjestelmien hyödyt kehitysmaille. Osapuolet pitävät toisensa ajan tasalla kaupan alan kehityksestä ja tarkastelevat mahdollisuuksia lujittaa kauppa- ja investointisuhteitaan.

**14 artikla.** *Suosituimmuuskohtelu.* Osapuolet myöntävät kauppasuhteissaan toisilleen suosituimmuuskohtelun pois lukien etuudet, jotka toinen osapuoli myöntää sellaisten sopimusten nojalla tehdyn järjestelyn perusteella, jolla perustetaan tulliliitto, vapaakauppa-alue tai vastaava suosituimmuusasemaan oikeutettu alue.

**15 artikla.** *Terveys- ja kasvinsuojelukysymykset.* Osapuolet tekevät yhteistyötä elintarvikkeiden turvallisuuteen ja terveyteen ja kasvinsuojeluun liittyvissä kysymyksissä. Osapuolet myös aloittavat tähän liittyvän vuoropuhelun ja nimittävät yhteystahot tietojenvaihtoa varten.

**16 artikla.** *Kaupan tekniset esteet.* Osapuolet edistävät kansainvälisten standardien soveltamista Afganistanissa perustana teknisille määräyksille ja vaatimustenmukaisuuden arviointimenettelyille sekä varmistavat, että niillä ei luoda esteitä osapuolten kahdenväliseen kauppaan.

**17 artikla.** *Tulliasiat.* Osapuolet pyrkivät vahvistamaan tulliviranomaisten välistä yhteistyötä, jotta varmistetaan avoin kaupankäyntiympäristö ja helpotetaan kauppaa sekä lisätään toimitusketjun ja kuluttajien turvallisuutta. Osapuolet vaihtavat asiantuntemusta ja selvittävät mahdollisuuksia kehittää yhteistyötä ja tekevät tarvittaessa tulliyhteistyötä. Yhteistyön tavoitteena on nykyaikaistaa Afganistanin tullihallinto.

**18 artikla.** *Investoinnit.* Osapuolet edistävät suoria ulkomaisia investointeja luomalla houkuttelevan ja vakaan investointiympäristön. Unionista Afganistaniin tehtävien suorien ulkomaisten investointien lisäämisen osalta osapuolet korostavat yksityisen sektorin sitoutumisen merkitystä sekä tarvetta julkisen sektorin toimenpiteille ja kannustimille.

**19 artikla.** *Palvelut.* Osapuolet aloittavat vuoropuhelun, jonka tarkoituksena on erityisesti vaihtaa tietoja palveluiden sääntely-ympäristöistä, edistää markkinoillepääsyä sekä pääoma- ja teknologialähteiden käyttöä ja lisätä palvelukauppaa.

**20 artikla.** *Pääoman liikkeet.* Osapuolet pyrkivät helpottamaan pääoman liikkumista edistääkseen sopimuksen tavoitteiden saavuttamista.

**21 artikla.** *Julkiset hankinnat.* Osapuolet tekevät yhteistyötä, jonka tavoitteena on luoda tehokas ja nykyaikainen julkisten hankintojen järjestelmä Afganistaniin.

**22 artikla.** *Avoimuus.* Osapuolet tunnustavat avoimuuden ja oikeusvarmuuden merkityksen kauppaan liittyvien säädöstensä ja määräystensä hallinnoinnissa.

**23 artikla.** *Teollis- ja tekijänoikeudet.* Osapuolet sopivat suojaavansa teollis- ja tekijänoikeuksia ja valvovansa niiden noudattamista. Osapuolet toimivat yhteistyössä teollis- ja tekijänoikeuksien kaikenlaisen väärinkäytön estämiseksi ja sopivat helpottavansa tätä tulliyhteistyön ja muiden hallinnollisen yhteistyön muotojen välityksellä.

### **OSASTO: YHTEISTYÖ OIKEUS- JA SISÄASIOISSA**

**24 artikla.** *Oikeusvaltioperiaate, oikeudellinen yhteistyö ja poliisitoiminta.* Artiklassa osapuolet sopivat kiinnittävänsä oikeus- ja sisäasioiden alan yhteistyössä huomiota oikeusvaltioperiaatteen lujittamiseen sekä hallintoelinten vahvistamiseen lainvalvonnassa ja oikeudenkäytössä. Osapuolet vaihtavat tietoa oikeusjärjestelmistä ja lainsäädännöstä ja tekevät yhteistyötä Afganistanin turvallisuusalan uudistamiseksi ja poliisivoimien lisäuudistusten edistämiseksi. Afganistan toteuttaa toimia ottaakseen käyttöön siviilipoliisitoiminnan parhaat käytänteet ja unioni tukee oikeusalan ja Afganistanin kansallisten poliisivoimien kehittämistä.

**25 artikla.** *Yhteistyö järjestäytyneen rikollisuuden ja korruption torjunnassa.* Osapuolet sopivat tekevänsä yhteistyötä järjestäytyneen rikollisuuden, talousrikollisuuden ja korruption torjumiseksi, pyrkimyksenä panna täytäntöön ja edistää asiaan liittyviä kansainvälisiä normeja ja sopimuksia.

**26 artikla.** *Laittomien huumausaineiden torjunta.* Artiklassa osapuolet sopivat tekevänsä yhteistyötä saavuttaakseen yhtenäisen lähestymistavan huumausainekysymyksiin. Huumausaineisiin liittyvillä toimilla pyritään lujittamaan laittomien huumausaineiden torjunnan rakenteita, vähentämään laittomien huumausaineiden tarjontaa, kauppaa ja kysyntää ja puuttumaan huumausaineiden väärinkäytöstä aiheutuviin terveydellisiin ja sosiaalisiin seurauksiin. Osapuolet varmistavat, että laittomien huumausaineiden torjunta otetaan huomioon kaikilla asiaankuuluvilla yhteistyöaloilla. Osapuolten välinen yhteistyö muodostuu Afganistanille annettavasta teknisestä ja hallinnollisesta avusta. Osapuolet sopivat tavoitteiden saavuttamiseksi tarvittavista yhteistyötavoista.

**27 artikla.** *Rahanpesun ja terrorismin rahoituksen torjuntaa koskeva yhteistyö.* Osapuolet sopivat tekevänsä yhteistyötä ja vaihtavansa tietoja estääkseen rahoitusjärjestelmiensä käytön rikollisen toiminnan tuottoon liittyvään rahanpesuun ja terrorismin rahoittamiseen. Osapuolet myös edistävät teknistä ja hallinnollista apua, joilla tuetaan rahanpesun ja terrorismin rahoituksen torjuntaa koskevien säännösten laadintaa ja täytäntöönpanoa.

**28 artikla.** *Muuttoliikettä koskeva yhteistyö.* Artiklassa osapuolet sopivat tekevänsä yhteistyötä laittomien muuttovirtojen ehkäisemiseksi ja sitoutuvat aloittamaan vuoropuhelun ja yhteistyön muuttoliikettä koskevista kysymyksistä. Lisäksi osapuolet sopivat tekevänsä sopimuksen, jolla säännellään takaisinottoon sovellettavia erityisvelvoitteita.

**29 artikla.** *Diplomaatti- ja konsuliviranomaisten antama suojelu.* Artiklassa Afganistan sitoutuu siihen, että sen alueella edustettujen EU:n jäsenvaltioiden konsuli- ja diplomaattiviranomaiset tarjoavat suojelua myös sellaisten EU:n jäsenvaltioiden kansalaisille, joilla ei ole Afganistanissa pysyvää edustustoa.

**30 artikla.** *Henkilötietojen suoja.* Artiklassa osapuolet sopivat tekevänsä yhteistyötä parantaakseen henkilötietojen suojaa, ja että alalla tehtävään yhteistyöhön voi sisältyä muun muassa tietojen ja asiantuntemuksen vaihtona annettava tekninen apu.

### **OSASTO: ALAKOHTAINEN YHTEISTYÖ**

**31 artikla.** *Julkishallinnon uudistaminen.* Osapuolet sopivat tekevänsä koulutukseen ja valmiuksien kehittämiseen keskittyvää yhteistyötä, jonka tavoitteena on luoda Afganistaniin ammattitaitoinen, kansallisella ja alueellisella tasolla riippumaton ja tehokas virkamieskunta.

**32 artikla.** *Julkinen varainhoito.* Artiklassa osapuolet sitoutuvat tehostamaan yhteistyötään asioissa, jotka koskevat julkista varainhoitoa Afganistanissa. Yhteistyössä keskitytään erityisesti talousarvion toteuttamiseen, rahoitusvirtojen avoimuuteen, valvontaan ja sääntöjenvastaisuuksiin puuttuviin mekanismeihin.

**33 artikla.** *Hyvä hallintotapa verotuksen alalla.* Artiklassa osapuolet tunnustavat verotusalan hyvän hallintotavan periaatteet ja aikovat noudattaa niitä. Lisäksi ne pyrkivät tekemään yhteistyötä tehostaakseen veronkantoa Afganistanissa.

**34 artikla.** *Rahoituspalvelut.* Osapuolet sopivat tiivistävänsä yhteistyötä parantaakseen kirjanpito-, valvonta- ja sääntelyjärjestelmiä pankki- ja vakuutusalalla sekä muilla rahoitusalan osa-alueilla. Lisäksi ne tekevät yhteistyötä kehittääkseen Afganistanin oikeudellista ja sääntelykehystä, infrastruktuuria ja henkilöresursseja sekä ottaakseen käyttöön hallinto- ja ohjausjärjestelmän ja kansainväliset tilinpäätösstandardit Afganistanin pääomamarkkinoilla.

**35 artikla.** *Tilastointi.* Artiklassa osapuolet sopivat luovansa ja kehittävänsä tilastollisia valmiuksia. Yhteistyössä keskitytään tietämyksen vaihtoon, hyvien käytänteiden edistämiseen ja laadun parantamiseen.

**36 artikla.** *Katastrofiriskien hallinta.* Osapuolet sopivat tehostavansa yhteistyötään katastrofiriskien hallinnan alalla. Alan yhteistyössä voidaan keskittyä katastrofiriskien vähentämiseen, tietojen hallintaan, katastrofiriskien arviointiin ja seurantaan ja niihin reagointiin sekä riskinhallintavalmiuksien kehittämisen tukemiseen.

**37 artikla.** *Luonnonvarat.*  Osapuolet sopivat parantavansa yhteistyötä ja valmiuksien kehittämistä luonnonvarojen hyödyntämiseen, kehittämiseen, jalostamiseen ja markkinoille saattamiseen liittyen kestävää kehitystä tavoitellen. Osapuolet pyrkivät edistämään kauppaa ja tekevät yhteistyötä, jonka tarkoituksena on edistää ulkomaisia suoria investointeja erityisesti kaivostoiminnan alalla. Luonnonvarojen kauppaan liittyviä asioita voidaan käsitellä sekakomitean kokouksissa.

**38 artikla.** *Opetus, tutkimus, nuoriso ja ammatillinen koulutus*. Artiklassa osapuolet sopivat edistävänsä yhteistyötä opetuksen, tutkimuksen, nuorisoasioiden ja ammatillisen koulutuksen alalla. Lisäksi edistetään toimintaa, joilla luodaan yhteyksiä korkeakoulujen välille, edistetään tiedon ja osaamisen vaihtoa sekä tuotetaan opetuksen ja oppimisen valmiuksien ja laadun kehittämistä. Osapuolet myös edistävät akateemista yhteistyötä ja liikkuvuutta sekä tukevat nuorisojärjestöjen välistä yhteistyötä.

**39 artikla.** *Energia.* Osapuolet pyrkivät lisäämään energia-alan yhteistyötä, jotta voidaan parantaa energian tuotantoa, tarjontaa ja käyttöä Afganistanissa. Lisäksi osapuolet tunnustavat, että sääntöihin perustuva toimintaympäristö tukee energia-alaan kohdistuvia suoria ulkomaisia investointeja.

**40 artikla.** *Liikenne.*  Artiklassa osapuolet sopivat tekevänsä aktiivista yhteistyötä tärkeillä liikennemuotojen aloilla ja erityisesti ilmailun ja intermodaalisten yhteyksien osalta, tavoitteena muun muassa helpottaa tavaroiden ja matkustajien liikkuvuutta, kouluttaa henkilöstöä ja lisätä investointimahdollisuuksia.

**41 artikla.** *Työllisyys ja sosiaalinen kehitys.* Osapuolet sopivat, että työllisyyden ja sosiaalisen kehityksen alalla yhteistyömuotoihin voi sisältyä muun muassa erityisohjelmia ja -hankkeita, vuoropuhelua sekä kahden- tai monenvälistä yhteistyötä.

**42 artikla.** *Maatalous, maaseudun kehittäminen, karjankasvatus ja keinokastelu.* Artiklassaosapuolet sopivat tekevänsä yhteistyötä kehittääkseen Afganistanin valmiuksia maatalouden, kotieläintalouden ja maaseudun elinkeinojen alalla. Yhteistyöhön sisältyvät muun muassa maatalouspolitiikka ja tuottavuus, maatalousyritystoiminnan ja maataloustuotteiden kaupan helpottaminen, eläinten ja karjan hyvinvointi, maaseudun kehittäminen, kestävän maatalouden kehittäminen sekä maatalous- ja eläinlääkintäalan koulutus.

**43 artikla.** *Ympäristö ja ilmastonmuutos.* Osapuolet sopivat tekevänsä yhteistyötä, jonka tavoitteena on avustaa Afganistania saavuttamaan ympäristönsuojelun korkea taso ja edistää luonnonvarojen ja biodiversiteetin kestävää säilyttämistä ja hallintaa. Osapuolet myös pyrkivät edistämään monenvälisten ympäristö- ja ilmastonmuutosalan sopimusten ratifiointia, täytäntöönpanoa ja noudattamista.

**44 artikla.** *Kansanterveys.*  Osapuolet sopivat, että niiden yhteistyö kohdistuu terveydenhuoltoalan uudistukseen ja vakavien sairauksien ehkäisyyn ja valvontaan, muun muassa edistämällä kansainvälisten terveysalan sopimusten täytäntöönpanoa.

**45 artikla.** *Kulttuuri.* Osapuolet sopivat edistävänsä kulttuurialan yhteistyötä ja kulttuurivaihtoa tukemalla asiaan liittyviä kansalaisyhteiskunnan toimia. Lisäksi osapuolet sopivat tekevänsä yhteistyötä kansainvälisillä foorumeilla pyrkiäkseen yhteisiin tavoitteisiin, joita ovat esimerkiksi kulttuurien monimuotoisuuden edistäminen ja kulttuuriperinnön suojelu.

**46 artikla.** *Tietoyhteiskunta.*  Osapuolet vaihtavat näkemyksiä tieto- ja viestintätekniikan alan politiikkatoimistaan edistääkseen taloudellista kehitystä ja harkitsevat tarpeen mukaan, miten voitaisiin parhaiten tehdä yhteistyötä tällä alalla.

**47 artikla.** *Audiovisuaali- ja mediapolitiikka.*  Osapuolet edistävät, tukevat ja helpottavat asiaankuuluvien hallintoelintensä ja toimijoidensa välistä yhteistyötä ja aloittavat säännöllisen vuoropuhelun audiovisuaali- ja mediapolitiikan alalla.

### **OSASTO: ALUEELLINEN YHTEISTYÖ**

**48 artikla.** *Alueellinen yhteistyö.* Artiklassa osapuolet tunnustavat, että alueellisen yhteistyön aloitteet ovat tarpeen, jotta voidaan palauttaa Afganistanin asema Keski-Aasian, Etelä-Aasian ja Lähi-idän välisenä maayhteytenä ja vauhdittaa talouskasvua sekä edistää alueen poliittista vakautta. Tätä varten tuetaan Afganistanin hallituksen ja erityisesti ulkoasiainministeriön valmiuksia ottaa merkittävämpi rooli eri alueellisissa järjestöissä, prosesseissa ja foorumeilla.

### **OSASTO: INSTITUTIONAALINEN KEHYS**

**49 artikla.** *Sekakomitea.* Artiklassa sovitaan sekakomitean perustamisesta, kokoontumisesta ja tehtävistä. Korkean tason edustajista koostuva sekakomitea varmistaa sopimuksen täytäntöönpanon ja ratkaisee sen soveltamista koskevat erimielisyydet. Sekakomitea voi perustaa erityiskomiteoita tai työryhmiä.

### **OSASTO: LOPPUMÄÄRÄYKSET**

**50 artikla.** *Yhteistyöresurssit.* Unioni antaa Afganistanille teknistä apua ja rahoitustukea sopimuksessa määrätyn yhteistyön täytäntöön panemiseksi ja Afganistan antaa käyttöön tarvittavat resurssit sen varmistamiseksi, että sovitut tavoitteet saavutetaan.

**51 artikla.** *Yhteistyö petosten torjunnassa.* Osapuolet antavat rahoitustukea ja tekevät yhteistyötä taloudellisten etujensa suojaamiseksi. Ne toteuttavat toimenpiteitä taloudellisten etujen vastaisten petosten, korruption ja muun laittoman toiminnan ehkäisemiseksi ja torjumiseksi. Afganistanin viranomaiset tarkastavat säännöllisesti, että unionin varoin rahoitetut toimet on pantu täytäntöön asianmukaisesti, ja toimittavat Euroopan komissiolle tietoon tulleet unionin varojen täytäntöönpanoon liittyvät epäilyt tai väärinkäytökset sekä huolehtivat tutkinta- ja syytetoimista. Euroopan petostentorjuntavirastolle voidaan antaa lupa suorittaa tarkastuksia Afganistanissa ja se voi sopia Afganistanin toimivaltaisten viranomaisten kanssa petostentorjuntaa koskevan yhteistyön lisäämisestä.

**52 artikla.** *Sopimuksen tuleva kehitys.* Kumpi tahansa osapuoli voi tehdä ehdotuksia sopimuksen mukaisesti tehtävän yhteistyön laajentamiseksi.

**53 artikla.** *Muut sopimukset.* Sopimus ei rajoita unionin jäsenvaltioiden toimivaltaa tehdä kahdenvälistä yhteistyötä tai sopimuksia Afganistanin kanssa, kunhan ne eivät rajoita Euroopan unionista tehdyn sopimuksen tai Euroopan unionin toiminnasta tehdyn sopimuksen kannalta merkityksellisten määräysten soveltamista.

**54 artikla.** *Velvoitteiden täyttäminen.*  Kumpi tahansa osapuoli voi saattaa sekakomitean käsiteltäväksi kaikki sopimuksen soveltamista tai tulkintaa koskevat erimielisyydet. Toimenpiteistä ilmoitetaan välittömästi toiselle osapuolelle.

**55 artikla.** *Tehtävien suorittamisen tukeminen.* Artiklassa osapuoletsopivat järjestävänsä yhteistyön täytäntöönpanoon osallistuville virkamiehille ja asiantuntijoille tehtävien hoitamista varten tarvittavat apuvälineet.

**56 artikla.** *Turvallisuusedut ja tietojen luovuttaminen.* Sopimuksen määräykset eivät rajoita yleisön mahdollisuutta saada tutustua virallisiin asiakirjoihin eivätkä edellytä kummankaan osapuolen antavan keskeisten turvallisuusetujensa vastaisia tietoja.

**57 artikla.** *Osapuolten määritelmä.* Artiklassa määritellään sopimuksen osapuolet.

**58 artikla.** *Alueellinen soveltaminen.* Artiklassa määritellään alue, jota sopimus koskee.

**59 artikla.** *Voimaantulo, väliaikainen soveltaminen, kesto ja irtisanominen.* Artiklassa sovitaan sopimuksen voimaantulosta ja määrätään sopimuksen kestosta, jatkumisesta ja irtisanomisesta. Sopimus tulee voimaan sitä päivää seuraavan toisen kuukauden ensimmäisenä päivänä, jona osapuolet ovat ilmoittaneet toisilleen tätä varten tarvittavien oikeudellisten menettelyjen saattamisesta päätökseen. Lisäksi artiklassa määrätään sopimuksen väliaikaisesta soveltamisesta. Väliaikainen soveltaminen alkaa sitä päivää seuraavan toisen kuukauden ensimmäisenä päivänä, jona EU ja Afganistan ovat vastaanottaneet toistensa ilmoitukset sisäisten menettelyjen päätökseen saattamisesta. EU:n tulee lisäksi yksilöidä sopimuksen väliaikaisesti sovellettavat osat. Sopimus on aluksi voimassa kymmenen vuotta. Sen voimassaolo jatkuu automaattisesti viideksi vuodeksi kerrallaan, jollei kumpikaan osapuoli ilmoita kirjallisesti aikomuksestaan olla jatkamatta sopimuksen voimassaoloa. Sopimukseen mahdollisesti tehtävistä muutoksista sovitaan osapuolten kesken. Kumpikin osapuoli voi irtisanoa sopimuksen ilmoittamalla asiasta kirjallisesti toiselle osapuolelle. Artiklan mukaiset ilmoitukset toimitetaan Euroopan unionin neuvoston pääsihteerille ja Afganistanin ulkoasiainministeriölle.

**60 artikla.** *Todistusvoimaiset tekstit.* Artiklassa määrätään todistusvoimaisista teksteistä.

## **LAKIEHDOTUKSEN PERUSTELUT**

**1 §.** Pykälä sisältää tavanomaisen blankettilain säännöksen, jolla saatettaisiin voimaan lailla ne sopimuksen määräykset, jotka kuuluvat lainsäädännön alaan. Lainsäädännön alaan kuuluvia määräyksiä selostetaan jäljempänä eduskunnan suostumuksen tarpeellisuutta koskevassa jaksossa.

**2 §.** Pykälässä säädettäisiin, että sopimuksen muiden kuin lainsäädännön alaan kuuluvien määräysten voimaansaattamisesta säädetään valtioneuvoston asetuksella.

**3 §.** Pykälässä säädettäisiin, että lain voimaantulosta säädetään valtioneuvoston asetuksella.

## **VOIMAANTULO**

Sopimus tulee sen 59 artiklan mukaan voimaan sitä päivää seuraavan toisen kuukauden ensimmäisenä päivänä, jona osapuolet ovat ilmoittaneet toisilleen voimaantuloa edellyttävien sisäisten oikeudellisten menettelyjen saattamisesta päätökseen. Ehdotettu laki on tarkoitettu tulemaan voimaan valtioneuvoston asetuksella säädettävänä ajankohtana samaan aikaan kuin sopimus tulee voimaan.

Unioni soveltaa sopimusta sen 59 artiklan 2 ja 3 kohdan sekä sopimuksen allekirjoittamista unionin puolesta ja väliaikaista soveltamista koskevan neuvoston päätöksen (EU 2017/434) 3 artiklan nojalla väliaikaisesti niiden määräysten osalta, jotka kuuluvat unionin toimivaltaan. Päätöksen mukaan väliaikaisesti sovelletaan sopimuksen yleisiä periaatteita (2 artikla) poliittista vuoropuhelua (3 artikla), ihmisoikeuksia (4 artikla), sukupuolten tasa-arvoa (5 artikla) ja muuttoliikettä koskevaa yhteistyötä (28 artikla) koskevia artikloja sekä sopimuksen osastoja, jotka koskevat kehitysyhteistyötä (III osasto), kauppaan ja investointeihin liittyvää yhteistyötä (IV osasto) ja alueellista yhteistyötä (VII osasto). Sopimuksen institutionaalista kehystä sekä sopimuksen loppumääräyksiä koskevat osastot (VII ja IX) tulevat väliaikaisesti sovellettaviksi siinä määrin kuin on tarpeen väliaikaisen soveltamisen turvaamiseksi.

Sopimus sisältää määräyksiä, jotka kuuluvat Ahvenanmaan itsehallintolain (1144/1991) 18 §:n mukaan maakunnan lainsäädäntövaltaan. Tällaisia määräyksiä sisältyy muun muassa sopimuksen opetusta, tutkimusta, nuorisoa ja ammatillista koulutusta koskevaan artiklaan (38 artikla) sekä liikennettä ja työllisyyttä ja sosiaalista kehitystä koskeviin artikloihin (40 ja 41 artikla). Koska sopimus sisältää määräyksiä, jotka kuuluvat Ahvenanmaan maakunnan lainsäädäntövaltaan, esitykseen liittyvän voimaansaattamislain voimaantulolle Ahvenanmaan maakunnassa on siten tarpeen saada itsehallintolain 59 § 1 momentin mukaisesti Ahvenanmaan maakuntapäivien hyväksyntä.

## **EDUSKUNNAN SUOSTUMUKSEN TARPEELLISUUS JA KÄSITTELYJÄRJESTYS**

### **EDUSKUNNAN SUOSTUMUKSEN TARPEELLISUUS**

*Euroopan unionin ja jäsenvaltioiden välinen toimivallanjako*

EU:n ja sen jäsenvaltioiden sekä Afganistanin kanssa tehtävä kumppanuutta ja kehitystä koskeva yhteistyösopimus on luonteeltaan niin sanottu sekasopimus. Sopimuksen määräykset kuuluvat osittain jäsenvaltioiden yksinomaiseen toimivaltaan ja osittain unionin yksinomaiseen toimivaltaan tai unionin ja sen jäsenvaltioiden jaettuun toimivaltaan. Lisäksi tietyillä sopimuksen aloilla unioni toteuttaa toimia jäsenvaltioiden toimien tukemiseksi. Eduskunta hyväksyy tällaisen sopimuksen vakiintuneen käytännön mukaan vain niiltä osin kuin se kuuluu Suomen toimivaltaan (esim. PeVL 6/2001 vp, PeVL 31/2001, PeVL 16/2004 vp, PeVL 24/2004 vp).

Toimivallan jako käsiteltävänä olevassa sopimuksessa ei ole yksiselitteinen. Toimivallan jaon arviointia hankaloittaa se, että kyse on EU:n ja sen jäsenvaltioiden kolmannen valtion kanssa tekemästä sopimuksesta, jonka sopimusvelvoitteet ovat yhteistyövelvoitteita, jotka kohdistuvat sekä EU:hun että sen jäsenvaltioihin. Toimivallan jakoa ei ole myöskään osoitettu sopimuksen määräyksissä. Väliaikaista soveltamista koskevassa päätöksessä on päätetty soveltaa tiettyjä artikloja unionin ja Afganistanin välillä väliaikaisesti vain siltä osin kuin ne kattavat unionin toimivaltaan kuuluvia kysymyksiä, mukaan lukien ne, jotka kuuluvat unionin toimivaltaan määritellä ja toteuttaa yhteistä ulko- ja turvallisuuspolitiikkaa, ja jättää tietyt määräykset väliaikaisen soveltamisen ulkopuolelle. Väliaikainen soveltaminen unionin ja Afganistanin välillä on mahdollista vain niiden määräysten osalta, jotka kuuluvat unionin yksinomaiseen tai jaetun toimivallan piiriin siltä osin kuin EU käyttää toimivaltaa. Lisäksi unioni voi soveltaa väliaikaisesti yhteistä ulko- ja turvallisuuspolitiikkaa koskevia määräyksiä Euroopan unionista tehdyn sopimuksen 37 artiklan nojalla.

Jäsenvaltioiden toimivaltaan ja lainsäädännön alaan on katsottava kuuluvaksi muun muassa sopimuksen 1 artikla, jossa määrätään ihmisoikeuksista ja demokratian periaatteista sopimuksen perustana. Lisäksi tällaisia määräyksiä ovat terrorismin torjuntaa, pien- ja kevytaseita sekä kansainvälisesti tärkeitä vakavia rikoksia koskevat määräykset. Myös joukkotuhoaseiden ja niiden maaliinsaattamisjärjestelmien leviämisen estämistä koskevan 9 artiklan määräykset kuuluvat jäsenvaltioiden toimivaltaan siltä osin, kun ei ole kyse unionin toimivaltaan kuuluvasta vientivalvontasäännöstöstä, johon viitataan 9 artiklan 5 kohdassa.

Lisäksi jäsenvaltioilla on katsottava olevan toimivaltaa väliaikaisen soveltamisen ulkopuolelle jätetyllä aloilla eli ainakin siltä osin, kun kyse on rahanpesun torjumisesta (27 artikla), konsuliviranomaisten antamasta suojelusta (29 artikla), verotusalan hyvästä hallintotavasta (33 artikla), tulliyhteistyöstä, siltä osin kuin kyse on turvallisuudesta ja teollis- ja tekijänoikeuksista (17 artikla) ja yhteistyöstä muiden kuin maantieteellisten merkintöjen osalta (23 artikla). Lisäksi voidaan katsoa, että jäsenvaltioilla on toimivaltaa ainakin maahanmuuttoa koskevan yhteistyön osalta (28 artikla) siltä osin, kun on kyse henkilöiden palauttamisesta ja takaisinotosta sekä jäsenvaltioiden velvollisuudesta antaa asianmukaiset henkilöllisyysasiakirjat tätä tarkoitusta varten, sekä esimerkiksi ja työllisyyden ja sosiaalisen kehityksen (41 artikla) osalta, sekä sopimuksen ympäristöä ja ilmastonmuutosta koskevan artiklan (43 artikla) alalla. Lisäksi jäsenvaltioilla on toimivaltaa toimialoilla, joilla unionilla on toimivalta tukea jäsenvaltioiden toimia eli koulutuksen ja nuorisoon liittyvällä (38 artikla), kulttuurin (45 artikla) alalla sekä terveydenhuollon alalla, josta määrätään sopimuksen 44 artiklassa.

*Lainsäädännön alaan kuuluvat sopimusmääräykset*

Perustuslain 94 §:n 1 momentin mukaan eduskunta hyväksyy muun muassa sellaiset valtiosopimukset ja muut kansainväliset velvoitteet, jotka sisältävät lainsäädännön alaan kuuluvia määräyksiä. Eduskunnan perustuslakivaliokunnan tulkintakäytännön mukaan perustuslaissa tarkoitettu eduskunnan hyväksymistoimivalta kattaa kaikki aineelliselta luonteeltaan lain alaan kuuluvat kansainvälisen velvoitteen määräykset. Sopimuksen määräykset on luettava lainsäädännön alaan, 1) jos määräys koskee jonkin perustuslaissa turvatun perusoikeuden käyttämistä tai rajoittamista, 2) jos määräys muutoin koskee yksilön oikeuksien tai velvollisuuksien perusteita, 3) jos määräyksen tarkoittamasta asiasta on perustuslain mukaan sädettävä lailla, taikka 4) jos määräyksen tarkoittamasta määräyksestä on voimassa lain säännöksiä tai 5) siitä on Suomessa vallitsevan käsityksen mukaan säädettävä lailla. Kysymykseen ei vaikuta se, onko jokin määräys ristiriidassa vai sopusoinnussa Suomessa lailla annetun säännöksen kanssa (PeVL 11/2000 vp, PeVL 12/2000 vp ja PeVL 45/2000 vp).

Sopimuksessa 2 artiklan 3 kohdassa todetaan, että demokratian periaatteiden ja ihmisoikeuksien sekä oikeusvaltioperiaatteen kunnioittaminen, sellaisina kuin ne vahvistetaan ihmisoikeuksien yleismaailmallisessa julistuksessa ja muissa keskeisissä kansainvälisissä sopimuksissa ovat olennainen osa sopimusta. Perustuslakivaliokunta on katsonut (PeVL 45/2000 vp; PeVL 31/2001 vp), etteivät sellaiset yleispiirteiset ja julistuksenomaiset määräykset, joissa sopimuspuolet vahvistavat sitoumuksensa kunnioittaa ihmisoikeuksia, vaikuta Suomen kansainvälisten velvoitteiden sisältöön tai laajuuteen ihmisoikeuksien alalla. Perustuslakivaliokunta on kuitenkin katsonut, että tällaisilla määräyksillä on aikaisempaan verrattuna uudentyyppistä sitovaa merkitystä sopimukseen sisältyvän neuvottelu- ja sanktiomenettely vuoksi, ja tämän takia ihmisoikeusmääräysten on katsottava kuuluvan lainsäädännön alaan ( PeVL 31/2001 vp).

Perustuslakivaliokunnan viimeksi mainitussa lausunnossa käsittelemän sopimuksen neuvottelu- ja sanktiomenettelyä koskevassa artiklassa oli nimenomaisesti mainittu sopimuksen soveltamatta jättäminen viimeisenä keinona, jota voidaan käyttää tapauksessa, jossa toinen osapuoli on rikkonut sopimuksen olennaiseksi osaksi määriteltyä ihmisoikeuksia sekä demokratian ja oikeusvaltion periaatetta koskevaa sopimusmääräystä. Nyt kyseessä olevan sopimuksen 54 artiklassa sovitaan, että osapuoli voi ryhtyä tällaisessa tapauksessa ’tarvittaviin toimenpiteisiin’, joiksi on 54 artiklan 5 kohdassa määritelty kansainvälisen oikeuden mukaisesti toteutetut toimenpiteet. Sopimuksen soveltamatta jättämistä pidetään artiklan mukaan viimeisenä

keinona. Tämän vuoksi valtioneuvosto katsoo, että sopimuksen 54 artiklan määräysten soveltaminen voi johtaa tilanteeseen, jossa sopimuksen olennaiseksi osaksi määritellyllä 2 artiklan 3 kohdalla on perustuslakivaliokunnan lausunnossaan (PeVL 31/2001 vp) tarkoittamaa uudentyyppistä sitovaa merkitystä ja tämän vuoksi sopimuksen ihmisoikeusmääräysten on katsottava kuuluvan lainsäädännön alaan.

Myös joukkotuhoaseiden ja niiden maaliinsaattamisjärjestelmien leviämisen estämistä koskeva 9 artikla on määritelty sopimuksen olennaiseksi osaksi. Tämän sopimusmääräyksen rikkomisessa on kyse sopimuksen olennaisesta rikkomisesta, joka mahdollistaa sopimuksen 54 artiklan mukaisen menettelyn. Näin ollen määräyksellä voidaan arvioida olevan perustuslakivaliokunnan lausunnossa (PeVL 31/2001 vp) tarkoitettua sitovaa merkitystä, minkä vuoksi sen olisi katsottava kuuluvan lainsäädännön alaan.

Rahanpesua koskevan 27 artiklan osalta lainsäädännön alaan voidaan katsoa kuuluvan 2 kohta, jossa määrätään yhteistyöstä, jolla hyväksytään ja pannaan täytäntöön rahanpesun ja terrorismin rahoituksen torjuntaa koskevat riittävät normit. Rahanpesun ja terrorismin rahoittamisen estämisestä ja selvittämisestä säädetään laissa rahanpesun ja terrorismin rahoittamisen estämisestä ja selvittämisestä. Kohta sisältää täten lainsäädännön alaan kuuluvia määräyksiä.

### **KÄSITTELYJÄRJESTYS**

Sopimus ei sisällä määräyksiä, jotka koskisivat perustuslakia sen 94 §:n 2 momentissa tai 95 §:n 2 momentissa tarkoitetulla tavalla. Sopimus voidaan hallituksen käsityksen mukaan hyväksyä äänten enemmistöllä ja ehdotus sen voimaansaattamislaiksi voidaan hyväksyä tavallisen lain säätämisjärjestyksessä. Edellä olevan perusteella ja perustuslain 94 §:n mukaisesti esitetään, että

*eduskunta hyväksyisi kumppanuudesta ja kehityksestä Euroopan unionin ja sen jäsenvaltioiden sekä Afganistanin islamilaisen tasavallan välillä Brysselissä 18 päivänä helmikuuta 2017 tehdyn yhteistyösopimuksen siltä osin kuin se kuuluu Suomen toimivaltaan.*

Koska sopimus sisältää määräyksiä, jotka kuuluvat lainsäädännön alaan, annetaan samalla eduskunnan hyväksyttäväksi seuraava lakiehdotus:

#  *Lakiehdotus*

**Laki**

**kumppanuudesta ja kehityksestä Euroopan unionin ja sen jäsenvaltioiden sekä Afganistanin islamilaisen tasavallan välillä tehdystä yhteistyösopimuksesta**

Eduskunnan päätöksen mukaisesti säädetään:

1§

Kumppanuudesta ja kehityksestä Euroopan unionin ja sen jäsenvaltioiden sekä Afganistanin islamilaisen tasavallan välillä Brysselissä 18 päivänä helmikuuta 2017 tehdyn yhteistyösopimuksen lainsäädännön alaan kuuluvat määräykset ovat lakina voimassa sellaisina kuin Suomi on niihin sitoutunut.

2 §

Sopimuksen muiden kuin lainsäädännön alaan kuuluvien määräysten voimaansaattamisesta säädetään valtioneuvoston asetuksella.

3 §

Tämän lain voimaantulosta säädetään valtioneuvoston asetuksella.

Helsingissä xx päivänä xxkuuta 2018

**Pääministeri**

**Juha Sipilä**

 Ulkoministeri Timo Soini

#  *Sopimusteksti*